SET เช้าเสี่ยงลงต่อ! นลท.รอผลประชุมเฟด-ตลท.เปิด “เฮียริ่ง” ปรับมาตรการซื้อขายหุ้น
SET เช้าเสี่ยงลงต่อ! นลท.รอผลประชุมเฟด ขณะเดียวกันตลท.ก็มีการเฮียริ่ง ปรับปรุงมาตรการกำกับการซื้อขายหุ้นร้อนแรง ตั้งแต่วันที่ 1 - 12 พ.ย.นี้ จึงส่งผลต่อการลงทุนในระยะสั้น
2 พ.ย. 2564

นายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.กรุงไทย ซีมิโก้ กล่าวว่า ตลาดหุ้นไทยเช้านี้คาดปรับตัวลงต่อ จากนักลงทุนยังคงรอดูผลการประชุมธนาคารกลางสหรัฐ (เฟด) ว่าจะมีการปรับขึ้นอัตราดอกเบี้ยหรือไม่ และผลประกอบการของบริษัทจดทะเบียนไทยในไตรมาส 3/2564 ที่ทยอยประกาศออกมา อีกทั้งตลาดหลักทรัพย์ฯ ยังได้เปิดรับฟังความคิดเห็น (เฮียริ่ง) ปรับปรุงมาตรการกำกับการซื้อขายหุ้นร้อนแรง ตั้งแต่วันที่ 1 – 12 พ.ย.นี้ จึงส่งผลต่อการลงทุนในระยะสั้น
ทั้งนี้มองว่าตลาดหุ้นไทยยังรอจุดเปลี่ยน โดยเฉพาะเรื่องของความชัดเจนของการเปิดประเทศ ว่าจำนวนนักท่องเที่ยวต่างชาติเป็นอย่างไร จะมีมาตรการอื่นเพิ่มเติมอีกหรือไม่ เช่น ช้อปดีมีคืน ที่จะมาช่วงกระตุ้นการจับจ่ายใช้สอยปลายปี ตลอดจนมาตรการคนละครึ่งในปีหน้า เป็นต้น
ด้านตลาดหุ้นอื่นในภูมิภาคเอเชียเช้านี้ ส่วนใหญ่เคลื่อนไหวทั้งในแดนบวกและลบสลับกัน
อย่างไรก็ดีพร้อมให้แนวรับ 1,600 – 1,607 จุด ส่วนแนวต้าน 1,620 – 1,630 จุด
 
 
 
 
 